**ЗАКОН ЗА УПРАВУВАЊЕ СО ДВИЖЕЊЕТО НА ПРЕДМЕТИТЕ ВО СУДОВИТЕ**

# Предмет на уредување

# Член 1

Со овој закон се уредува управувањето со движењето на предметите во судовите во Република Северна Македонија.

# Цел на законот

# Член 2

Цели на законот се:

* Обезбедување на правото на природен судија при распределба на предметите во судовите,
* управување со движењето на предметите во судовите во Република Северна Македонија преку користење на автоматизиран компјутерски систем за управување со судски предмети, (во натамошниот текст: АКМИС),
* спречување на застој во движењето на судските предмети,
* спречување на создавање на заостаток на нерешени судски предмети, и
* почитување на законските рокови за преземање на процесните дејствија, законските рокови за донесување, изготвување и објавување на судските одлуки и роковите определени со овој закон.

# Автоматизирано управување со судските предмети

# Член 3

1. АКМИС задолжително се користи при управувањето со движењето на предметите во судовите ипретставува преземање на дејствија од страна на претседателот на судот, судскиот администратор, судиите и судските службеници, од денот на приемот на писмената во судот до денот на правосилно завршување и архивирање на предметите.
2. АКМИС не дозволува натамошно придвижување на предметот без целосно внесени податоци согласно упатствата и заклучоците на Работното тело за стандардизација на постапките при користење на АКМИС во судовите.
3. Работното тело за стандардизација на постапките при користење на АКМИС во судовите со акт ги унифицира:
* терминологијата употребена во АКМИС,
* поставените шифрарници на централно ниво,
* електронските обрасци, потврди, дописи, одлуки и други документи,
* методологијата на внесување на податоците,
* типовите податоци,
* извештаите за различни корисници, и
* други работи потребни за унифицирање на постапките при користење на АКМИС.

# Акти за управување со движењето на предметите во судовите

**Член 4**

1. Акти за управување со движењето на предметите во судовите се:
* внатрешни процедури за управување со движењето на предметите во судовите и
* годишен план за управување со движењето на предметите во судовите и спречување на создавање и намалување на заостатокот на нерешени предмети и застојот на движењето на предметите во судовите,
* утврден список на кориснички групи со кориснички привилегии за секој судија и судски службеник.
1. Претседателот на судот на предлог на работното тело за управување со движењето на предметите во судот ги донесува внатрешните процедури и годишниот план за управувањето со движењето на предметите во судот.
2. Судскиот администратор, односно лице овластено од претседателот на судот каде нема судски администратор, врз основа на распоредот за работа на судиите и судската служба, на предлог на работното тело за управување со движењето на предметите во судот, увртдува список на кориснички групи со кориснички привилегии за секој судија и судски службеник.
3. Актите од ставот (1) на овој член се носат истовремено со годишниот распоред за работа на судиите и судката служба во судот.

# Постапување на претседателот на судот во врска со следењето на состојбата со управување со движењето

**на предметите во судот**

# Член 5

1. Претседателот на судот е должен да ја следи состојбата со управувањето со движењето на предметите во судот, а особено:
* прием, отворање и прегледување на писмена, поднесоци, документи и податоци во електронска форма,
* образување на предметите,
* автоматска распределба на предметите
* предавање и прифаќање на предметите во работа,
* прераспределба на предметите,
* закажување и одржување на расправи/рочишта,
* работата на судската писарница во однос на водење на уписниците;
* донесување, изготвување и објавување на одлуките,
* доставување на писмена,
* доставување на предмети по правен лек,
* доставување на предмети по барање на друг суд или државен орган,
* преземањето на судски дејствија надвор од судската зграда
* повикување на судии поротници, вештаци, толкувачи, преведувачи и проценители,
* работа со нотари и извршители и објава на нивните огласи,
* состојба со предметите дадени на вештачење,
* постапување по предметите од меѓународна правна помош,
* состојбите со функционирањето на АКМИС,
* обновување на предмети и списи,
* спроведување на одлуките за други постапувања,
* архивирање на предметите,
* состојбите со наплатувањето на судски такси,
* извршувањето на кривични и прекршочни одлуки и
* ажурно водење на казнената евиденција, евиденцијата на прекршочни санкции и други евиденции од надлежност на судот.
1. Обврските од ставот (1) на овој член претседателот на судот ги извршува секојдневно и непосредно преку следење на евиденцијата и прегледите на задолженија на претседателите на судските оддели, судиите, судскиот администратор, одговорните судски службеници и на секој судски службеник во врска со навремено исполнување на нивните задолженија за управување со движењето на предметите во судот.
2. Непостапувањето согласно ставот (1) на овој член е основ за поведување на постапка за утврдување одговорност на претседателот на судот.

# Работно тело за управување со движењето на предметите во судот

**Член 6**

1. Претседателот на судот формира работно тело за управување со движењето на предметите во судот (во натамошниот текст: работното тело).
2. Со Работното тело од ставот (1) на овој член раководи судскиот администратор или лице определено од претседателот на судот во судовите каде што нема судски администратор, а членуваат претседателите на судските оддели и судските службеници од редот на раководни судски службеници, односно стручни судски службеници и судскиот службеник задолжен за АКМИС (администратор на АКМИС).
3. Работното тело од ставот (1) на овој член задолжително постапува по упатствата и заклучоците донесени од Работното тело за стандардизација на постапките при користење на АКМИС во судовите согласно одредбите од Законот за судовите, дава предлози и врши други работи согласно Судскиот деловник.

**Надлежност на работното тело**

**Член 7**

1. Работното тело предлага:
* годишен план за управување со движењето на предметите во судот заради спречување на создавање и намалување на заостатокот на нерешени предмети и спречување на застојот на движењето на предметите во судот, кој особено содржи: анализа на движењето на предметите во судот, уврдените состојби со застојот и нерешените предмети и предлог -мерки за надминување на констатираните недостатоци;
* внатрешни процедури за управувањето со движењето на предметите во судот врз основа на процесните дејствија и роковите утврдени во процесните закони и Судскиот деловник,
* листа на кориснички привилегии за секој судија и судски службеник и
* до претседателот на судот доставува месечен извештај за спроведувањето на годишниот план за управување со движењето на предметите во судот, мерките за спречување на создавањето и намалување на заостатокот на нерешени предмети и за застојот на движењето на предметите во судот.
1. Задолжителните елементи на содржината на годишниот план од ставот (1) алинеја 1 на овој член ги уредува Судскиот совет на Република Северна Македонија.

# Рокови за преземање на дејствија

# Член 8

1. Судијата и судскиот службеник се должни дејствијата во врска со движењето на предметите во судот да ги преземаат истиот ден, а најдоцна до крајот на наредниот работен ден, освен ако поинаку не е определено со закон.
2. Ако заради зголемен обем на работа дејствијата во врска со движењето на предметите во судот не можат да бидат преземени во рокот од ставот (1) на овој член, дејствијата се преземаат најдоцна во рок од три работни дена од денот кога треба да бидат преземени, освен ако поинаку не е определено со закон.
3. Преземањето на дејствијата во врска со движењето на предметите во судот во рокот од ставот (2) на овој член се врши по претходно писмено одобрение од страна на судскиот администратор, односно лице овластено од претседателот на судот во судот каде нема судски администратор.
4. Судиите се должни преземањето на предметите да го вршат единствено преку АКМИС и тековно да ги внесуваат бараните дејствија и податоци во АКМИС согласно со закон.
5. Непостапувањето согласно ставот (4) на овој член е основ за утврдување на одговорност на судијата согласно закон.

# Објавување на правосилни судски одлуки

# на веб страница на судот

# Член 9

1. Овластениот судски службеник во рок од седум дена од денот на правосилноста на судската одлука е должен да ја објави на веб страницата на судот со име и презиме на странките, односно називот на правното лице, при што се анонимизира адресата на живеалиште, односно престојувалиште или седиштето на странките, единствениот матичен број на граѓанинот или единствениот матичен број на субјектот на упис и личните податоци на сведоците во постапката.
2. АКМИС генерира податоци за правосилни судски одлуки кои се објавуваат на веб страницата на судот.
3. Во постапките во кои јавноста била исклучена согласно со Уставот на Република Северна Македонија, законот и ратификуваните меѓународни договори, судските одлуки без образложение се објавуваат на веб страницата на судот.
4. Објавените кривични судски одлуки на веб страницата на судот се бришат врз основа на донесено решение за бришење на правните последици од осудата, а другите судски одлуки се бришат по истекот на пет години од денот на нивното објавување.
5. Софтверското решение за објавување на судските одлуки на веб страницата на судот содржи можност за нивно печатење, без да може да се врши менување, копирање и обработка на текстот на објавениот документ.
6. Начинот на објавување и пребарување на судските одлуки на веб страницата на судот се уредува со акт на министерот за правда.

# База на судски одлуки

# Член 10

1. Информатичкиот центар во Врховниот суд на Република Северна Македонија води база на правосилни и неправосилни судски одлуки со интегрални текстови без анонимизирање на податоците на странките и другите учесници во постапката.
2. Пристап до базата на судски одлуки од ставот (1) на овој член во рамките на АКМИС со единствено корисничко име и лозинка може да имаат судиите и Судскиот совет на Република Северна Македонија.
3. Пристап до базата на правосилни судски одлуки од ставот (2) на овој член имаат и други лица заради научно -истражувачки цели кои ќе ја докажат својата легитимна цел за пристап до базата на судски одлуки, со поднесување на барање до претседателот на Врховниот суд на Република Северна Македонија.
4. Претседателот на Врховниот суд на Република Северна Македонија по барањето од ставот (2) на овој член одлучува во рок од петнаесет дена од денот на приемот на барањето по претходно прибавено мислење од Работното тело за стандардизација на постапките при користење на АКМИС во судовите.
5. Начинот на определување на нивоата и пристапот до судските одлуки од овој член се уредува со акт на претседателот на Врховниот суд на Република Северна Македонија на предлог на Работното тело за стандардизација на постапките при користење на АКМИС во судовите.
6. Субјектите од ставовите (2) и (3) на овој член на кои ќе им бидат одобрено барањето за пристап до базата на судски одлуки се должни да постапува согласно со прописите за заштита на личните податоци.

# Член 11

Судски одлуки во смисла на членовите 9 и 10 од овој закон претставуваат судските пресуди и решенијата со кои се одлучува за судскиот предмет согласно со закон.

# Огласна табла на веб страница на судот

# Член 12

1. Судските огласи и објавите на нотарите и извршителите се објавуваат и на огласната табла на веб -страницата на судот.
2. Софтверското решение за објавување на одлуките и објавите од ставот (1) на овој член на веб страницата на судот содржи можност за нивно печатење, без да може да се врши менување, копирање и обработка на текстот на објавениот документ.

# Обврска за обука за АКМИС

# Член 13

# Судските службеници-информатичари се должни да следат континуирана обука за АКМИС организирана од Академијата за судиии и јавни обвинители.

# Судските службеници-информатичари се должни, по потреба да спроведуваат обуки за АКМИС на судските службеници – уписничари од судската архива.

# Одговорност за неприменување на законот

# Член 14

1. Ако претседателот на судот, односно судијата не постапува согласно одредбите утврдени во овој закон, соодветно се применуваат одредбите од Законот за судовите со коишто се уредува одговорност на судија и претседател на суд.
2. Ако судските службеници не постапуваат согласно одредбите утврдени во овој закон, соодветно се применуваат одредбите од Законот за судска служба со коишто се уредува дисциплинската одговорност.

**Надзор**

Член 15

1. Надзор над примена на одредбите од овој закон и Судскиот деловник за утврдување на функционалноста на АКМИС врши Комисија за надзор формирана од министерот за правда, согласно одредбите од Законот за судовите.
2. Членовите на Комисијата од ставот (1) на овој член имаат право на надомест за секој извршен надзор на суд во висина од 6.000 денари.

# Алтернатива: Членовите на Комисијата од ставот (1) на овој член имаат право на надомест за секој извршен надзор на суд во висина утврдена со одлука на Владата на предлог на министерот за правда.

# ПРЕОДНИ И ЗАВРШНИ ОДРЕДБИ

**Член 16**

Подзаконските акти предвидени со овој закон ќе се донесат во рок од 60 дена од денот на влегувањето во сила на овој закон.

# Член 17

Судскиот деловник ќе се усогласи со одредбите на овој закон во рок од 90 дена од денот на влегувањето во сила на овој закон.

# Член 18

Овој закон влегува во сила осмиот ден од денот на објавувањето во “Службен весник на Република Македонија”, а ќе започне да се применува по три месеци од денот на влегувањето во сила на овој закон.